Metropolisielid gekaap, doodgeskiet | Netwerk24
01 April 2021 13:44
'n Lid van die Johannesburg-metropolisie (JMPD) is voor sy huis gekaap en 'n ent van daar by 'n hostel doodgeskiet en uit sy voertuig gegooi.
Neo Sepuru (26) Foto: Verskaf
Die voorval het Woensdag omstreeks 20:00 buite Neo Sepuru se huis in Dube Village, Soweto, gebeur.
Xolani Fihla, JMPD-woordvoerder, skryf in 'n verklaring die mans wat Sepuru gekaap het, het vermoedelik nog 'n voertuig in die omgewing geroof.
Fihla het Donderdag gesê die kapers het Sepuru buite sy huis in Dube genader, by hom in sy Hyundai i20-voertuig geklim en met hom na die Jabulani-hostel gery. Dis waar hulle hom geskiet het.
Die kapers het Sepuru se uniform, sokkies en stewels uitgetrek voordat hulle hom uit die voertuig gestoot en twee keer van agter af geskiet het.
Die gekaapte voertuig is nie ver van waar Sepuru gevind is nie aan die brand gesteek.
'n Moordsaak is by die Jabulani-polisiekantoor geopen.
"Die bestuur van die JMPD is geskok en hartseer oor Sepuru se dood. Ons innige meegevoel aan sy familie," lui die verklaring.